DECIZIA CONSILIULUI
din 27 aprilie 2009
de stabilire, în conformitate cu articolul 104 alineatul (8) din tratat, dacă Regatul Unit a luat măsuri eficiente în urma recomandării Consiliului din 8 iulie 2008 în temeiul articolului 104 alineatul (7)
(2009/409/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (8),
având în vedere recomandarea Comisiei,
întrucât:
(1)
În conformitate cu articolul 104 din tratat, statele membre trebuie să evite deficitele publice excesive.
(2)
În temeiul punctului 5 din Protocolul privind anumite dispoziții referitoare la Regatul Unit al Marii Britanii și Irlandei de Nord, obligația de la articolul 104 alineatul (1) din tratat de evitare a deficitelor publice generale excesive se aplică Regatului Unit doar în cazul în care trece la a treia etapă a uniunii economice și monetare (1). Atât timp cât este în etapa a doua a uniunii economice și monetare, Regatul Unit are obligația de a depune eforturi în vederea evitării deficitelor excesive, în temeiul articolului 116 alineatul (4) din tratat.
(3)
Pactul de stabilitate și creștere economică are la bază obiectivul unui sistem solid al finanțelor publice ca mijloc de consolidare a condițiilor pentru asigurarea stabilității prețurilor și pentru o creștere economică susținută și durabilă, care să contribuie la crearea de locuri de muncă. Pactul de stabilitate și creștere economică include Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (2), care a fost adoptat cu scopul de a stimula corectarea rapidă a deficitelor publice excesive.
(4)
Reforma din 2005 a Pactului de stabilitate și creștere economică a căutat să îi întărească eficacitatea și bazele economice, precum și să protejeze viabilitatea sistemului finanțelor publice pe termen lung. Aceasta avea ca obiectiv garantarea faptului că situația economică și bugetară este pe deplin luată în considerare în toate etapele procedurii de deficit excesiv. Astfel, Pactul de stabilitate și creștere economică constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.
(5)
Prin Decizia 2008/713/CE (3), Consiliul a decis, în conformitate cu articolul 104 alineatul (6), că în Regatul Unit exista un deficit excesiv.
(6)
În conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97, la 8 iulie 2008 Consiliul, pe baza unei recomandări a Comisiei, a adoptat și o recomandare (4) adresată autorităților Regatului Unit cerând acestora să pună capăt cât mai curând posibil și cel târziu până la exercițiul financiar 2009/10 inclusiv situației de deficit excesiv, prin aducerea într-un mod credibil și cu efecte durabile a deficitului public sub nivelul de 3 % din PIB. În acest scop, Consiliul a recomandat autorităților să asigure o îmbunătățire structurală de cel puțin 0,5 % din PIB în 2009/10 și a stabilit termenul limită de 8 ianuarie 2008 pentru luarea de măsuri eficiente în acest scop de către autoritățile Regatului Unit.
(7)
Evaluarea măsurilor luate de Regatul Unit pentru corectarea deficitului excesiv până în 2009/10, în urma recomandării emise de Consiliu în temeiul articolului 104 alineatul (7), conduce la următoarele concluzii:
(a)
ca urmare a recomandării Consiliului din iulie 2008, în conformitate cu articolul 104 alineatul (7), autoritățile Regatului Unit au anunțat măsuri discreționare suplimentare având ca efect creșterea deficitului. La 16 iulie 2008, guvernul a anunțat amânarea creșterii, legată de inflație, a accizelor pe carburanți care urma să aibă loc în octombrie 2008, ceea ce reprezintă o pierdere de venituri estimată la 0,05 % din PIB în 2008/09. Alte măsuri cu efect de creștere a deficitului, echivalente cu 0,1 % din PIB în 2009/10, au fost introduse în septembrie 2008, inclusiv prin creșterea cheltuielilor în sectorul locuințelor;
(b)
la 24 noiembrie 2008 guvernul și-a prezentat raportul prebugetar pe 2008. Având în vedere impactul puternic negativ neașteptat al crizei financiare mondiale care a luat amploare începând cu toamna anului 2007, raportul prebugetar prezenta o revizuire puternică în jos a previziunilor macroeconomice pe termen mediu. În acest context macroeconomic, guvernul a anunțat măsuri discreționare de relaxare fiscală suplimentare, în scopul sprijinirii economiei, ridicându-se la aproximativ ½ % din PIB în 2008/09 și 1,0 % din PIB în 2009/10. Măsurile cuprindeau o reducere temporară a ratei standard de TVA, reprezentând aproximativ jumătate din stimulent, și efectuarea anticipată de cheltuieli pentru investiții;
(c)
măsurile de stimulare erau în linii generale conforme celor avute în vedere în Planul european de redresare economică (PERE) aprobat de Consiliul European la 11 decembrie 2008;
(d)
previziunile macroeconomice și cele fiscale figurând în actualizarea din 2008 a programului de convergență a Regatului Unit, care au fost trimise Comisiei la 18 decembrie 2008, erau identice cu cele din raportul prebugetar pe 2008 și estimau o creștere suplimentară, la 8,2 % din PIB, a ratei deficitului în 2009/10. Cea mai mare parte a deteriorării finanțelor publice în 2009/10 se datorează următorilor doi factori parțial corelați: în primul rând, contracția generală a PIB și, în al doilea rând, pierderile drastice de venituri din impozite provenind până acum din două surse majore: sectorul financiar și piața imobiliară. Cu toate acestea, aproximativ o treime din creșterea previzionată a deficitului în 2009/10 reflectă măsurile de stimulare fiscală adoptate;
(e)
actualizarea din 2008 a programului de convergență prognozează și o rată a datoriei publice de aproximativ 60 % din PIB în 2009/10, cu mult mai mare decât rata aproximativă de 46 % din PIB, care fusese previzionată de autoritățile Regatului Unit în martie 2008;
(f)
previziunile intermediare ale serviciilor Comisiei din ianuarie 2009 estimează pentru 2009/10 un deficit de 9½ % din PIB, cu 1¼ pp. mai mare decât în programul de convergență, în principal datorită deteriorării accentuate a contextului macroeconomic estimate în previziunile intermediare ale serviciilor Comisiei din ianuarie 2009, cu un nivel al PIB-ului nominal cu aproximativ 5 % mai mic decât în program. Între timp, datele referitoare la finanțele publice publicate după prezentarea previziunilor intermediare ale serviciilor Comisiei din ianuarie 2009 arată că situația finanțelor publice va fi, în 2008/09, probabil mai dezavantajoasă decât fusese previzionat.
(8)
Acest lucru conduce la concluzia că, în contextul unor condiții economice în continuă deteriorare, din iulie 2008 autoritățile Regatului Unit au pus în aplicare măsuri discreționare suplimentare în concordanță cu Planul european de redresare economică (PERE). Efectele combinate ale recesiunii economice accentuate și ale măsurilor de stimulare adoptate de autoritățile Regatului Unit au condus la deteriorarea substanțială a poziției bugetare a Regatului Unit prognozate pentru 2009/10,
ADOPTĂ PREZENTA DECIZIE:
Articolul 1
Regatul Unit nu a luat măsuri, în urma recomandării Consiliului din 8 iulie 2008, în termenul stabilit în respectiva recomandare.
Articolul 2
Prezenta decizie se adresează Regatului Unit al Marii Britanii și Irlandei de Nord.
Adoptată la Luxemburg, 27 aprilie 2009.